Man skal væbne sig med tålmodighed, hvis man i disse uger skal krydse Aggersundbroen. I de travleste dagstimer kan ventetiden være op mod en time, og det skaber irritation hos bilisterne. - Det er jo, som det er. Det er et trafikalt kaos, siger en af bilisterne i køen, Per Hakonsen. Vejdirektoratet er i gang med en renovering af broen, og efter planen skal det fortsætte indtil udgangen af september. I øjeblikket er det ene vejspor lukket, og det skaber trafikale udfordringer. År efter år Det er ikke første gang, at trafikken over Aggersundbroen har været bremset på grund af renoveringer. De seneste år har der været renoveringer en gang om året, og det skaber frustration. - Jeg er irriteret over, at det sker år efter år, siger Martina Arberg. Hun undrer sig også over, at arbejdet på broen kun foregår om natten. For ifølge hende skal alle sejl sættes ind, når det er et travlt, befærdet trafikknudepunkt, som delvist bliver lukket. - Det arbejde, der gøres i år, burde laves mere effektivt. Flere folk skal på, og hvorfor ser vi ikke nogle folk, som arbejder i dagtimerne og aftentimerne? - Når der er afspærring i så stort et omfang som nu, hvor man afspærrer hele det ene spor, så skal der bare sættes alt ind, lyder det fra Martina Arberg. Gymnasie-rektor er opmærksom Fjerritslev Gymnasium har mange elever og ansatte, der hver dag skak krydse broen. Mandag og tirsdag er der skolestart for 350 elever, og i løbet af de kommende uger vil rektoren holde øje med køerne i morgentrafikken. - Vi har ikke oplevet problemet om morgenen endnu, men mest om eftermiddagen. Så på den måde påvirker det os ikke. Men det er klart, at vi vil være opmærksomme på det, hvis der opstår lange køer om morgenen, siger Mikkjal Niels Helmsdal. Rektoren vurderer, at gymnasiet har i omegnen af 40-50 elever, som hver morgen skal krydse Aggersundbroen udover en del ansatte. Hvis der skulle opstå regelmæssige problemer med, at elever og ansatte kommer for sent grundet køerne, så vil Mikkjal Niels Helmsdal gå ind i sagen. - Hvis det bliver et problem, vil vi prøve at henvende os til Trafikstyrelsen, og høre om de kan få trafikken til at gå mere gnidningsfrit, siger han. Vejdirektoratet er opmærksom Der er en god forklaring på problemet ifølge Vejdirektoratet. Projektleder Lis Lassen forstår godt de lokale frustrationer, men der kommer ikke til at arbejde et daghold på broen. -	Udfordringen er, at det er nødvendigt at arbejde fra et stillads på broen, og så bliver vi nødt til at holde med lastbil og en lift ude på kørebanen ved siden af stilladset, så der kan simpelthen ikke arbejdes, når der samtidig er trafik over broen, siger Lis Lassen. Netop i dag har der været holdt et ekstraordinært byggemøde på Aggersundbroen. Vejmyndigheden har bedt entreprenøren om at sætte flere folk på opgaven med at renovere broen, som efterhånden er blevet 80 år gammel. -	Vi gør det virkelig så godt, vi kan.  Arbejdet er meget grundigt planlagt, og entreprenørens tidsplan var presset fra starten af netop af hensyn til trafikken. Vi har fået bekræftet, at tidsplanen holder, så broen skulle være endeligt færdig inden nytår, siger Lis Lassen.

Opsummering:
Trafikken over Aggersundbroen går langsommere end normalt i øjeblikket. Vejarbejde gør, at det ene spor er spærret, og det skaber lange bilkøer.